CELEX: E2013P0013
Language: da
Date: 2013-07-03 00:00:00
Title: Sag anlagt den 3. juli 2013 af EFTA-Tilsynsmyndigheden mod Kongeriget Norge (Sag E-13/13)

10.10.2013   
            
            
               DA
            
            
               Den Europæiske Unions Tidende
            
            
               C 294/10
            
         Sag anlagt den 3. juli 2013 af EFTA-Tilsynsmyndigheden mod Kongeriget Norge
   (Sag E-13/13)
   2013/C 294/10
   EFTA-Tilsynsmyndigheden, Rue Belliard 35, 1040 Bruxelles, Belgium, ved Xavier Lewis og Catherine Howdle som befuldmægtigede har den 3. juli 2013 anlagt sag mod Kongeriget Norge ved EFTA-Domstolen.
   EFTA-Tilsynsmyndigheden har nedlagt følgende påstande:
   
               1)
            
            
               Det fastslås, at Kongeriget Norge har tilsidesat sine forpligtelser i henhold til den retsakt, der er omhandlet i punkt 23b i bilag IX til aftalen om Det Europæiske Økonomiske Samarbejdsområde (dvs. direktiv 2005/60/EF om forebyggende foranstaltninger mod anvendelse af det finansielle system til hvidvaskning af penge og finansiering af terrorisme), som tilpasset EØS-aftalen ved protokol 1 hertil, og EØS-aftalens artikel 7, idet det ikke har foretaget en korrekt gennemførelse af artikel 37, stk. 1, i den nævnte retsakt, eller ikke har underrettet Tilsynsmyndigheden herom.
            
         
               2)
            
            
               Kongeriget Norge tilpligtes at betale sagens omkostninger.
            
         Retlige og faktiske omstændigheder samt søgsmålsgrunde:
   
               —
            
            
               I EFTA-Tilsynsmyndighedens stævning er det gjort gældende, at Kongeriget Norge ikke har foretaget en korrekt gennemførelse af den retsakt, der er omhandlet i punkt 23b i bilag IX til aftalen om Det Europæiske Økonomiske Samarbejdsområde, som tilpasset EØS-aftalen ved protokol 1 til aftalen.
            
         
               —
            
            
               EFTA-Tilsynsmyndigheden har gjort gældende, at den norske lovgivning ikke sikrer en effektiv overvågning af de aktiviteter, der udføres af visse personer, der er omfattet af direktivets personelle anvendelsesområde. Den har ligeledes gjort gældende, at Norge ikke har taget skridt til at afhjælpe manglerne i sin nationale lovgivning.
            
         
               —
            
            
               EFTA-Tilsynsmyndigheden har anført, at den nuværende situation i Norge udgør en fortsat tilsidesættelse af Norges forpligtelser til at gennemføre direktiv 2005/60/EF, som indarbejdet i bilagene til EØS-aftalen, i sin nationale lovgivning.